美麗當旺直落贏四期 今晚兩飛等住叫胡
2024年05月08日 14:30
東網電視
更多新聞短片
「美麗多盈」
近期賽事，講到當旺族群，肯定非「美麗」系莫屬，呢輪密密贏，原來已經贏咗4期：「美麗第一」、「永遠美麗」、「美麗緣分」、「美麗邂逅」，當中「永遠美麗」仲要揚威冠軍一哩賽，後駒响上期日賽仲爆個71倍石破天驚冷門，真係可以講名利雙收。
其實唔好睇「美麗」系近期密密贏，上半季大圍成績都係相當沉寂，不過踏入季尾持續反彈，亦總算有回報，加上星二代郭浩泉早幾日榮陞做爸爸，為郭氏家族添咗個Baby，剛剛上期就已經贏咗隻「美麗邂逅」，今晚再接再勵，以頭馬延續呢份喜悅，肯定夠應景。
雖然今晚只得2駒參戰，「美麗多盈」近兩仗谷草表現循序漸進，上場潘頓响直路略為受阻，修正後回氣再上跑番個第4，潘頓肯再跑，當然係有心交代，仲有東廐福將艾道拿再騎新近上名「美麗歡聲」，以兩位騎者近期為呢系馬立下嘅戰功，「美麗」系呢鋪叫兩飛，食出嘅機會都好大。